钦定古今图书集成/明伦汇编/官常典/第498卷 > 萧阳阿
## 钦定古今图书集成/明伦汇编/官常典/第498卷 > 萧阳阿

按《辽史》本传：“阳阿字稍隐，端毅简严，识辽、汉字，通天
文、相法。父卒，自五蕃部亲挽丧车至奚王岭，人称其
孝。年十九，为本班郎君，历铁林、铁鹞、大鹰三军详稳。
乾统元年，由乌古敌烈部屯田太保为易州刺史。幸
臣刘彦良常以事至州，怙宠恣横，为阳阿所沮。彦良
归，妄加毁訾，寻遣人代阳阿。州民千馀诣阙请留，即
日授武安州观察使，历乌古涅里顺义彰信等军节
度使，权知东北路统军使”事。闻耶律郎不铎鲁斡等
叛，独引麾下三十馀人追捕之，身被二创，生擒十馀
人，送之行在，坐不获首恶，免官。未几，权南京留守，卒。